COM7 ส่งซิกผลงาน H1/59 แจ่ม หลัง iPhone SE ขายดี คาด H2 โตต่อเนื่อง
COM7 ส่งซิกผลงาน H1/59 แจ่ม หลัง iPhone SE ขายดี คาด H2 โตต่อเนื่อง
4 ก.ค. 2559

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า บริษัทคาดว่าครึ่งปีแรกผลการดำเนินงานครึ่งปีแรกคาดว่าจะเติบโตขึ้นเมื่อเทียบกับช่วงเดียวกันของปีที่ผ่านมา เนื่องจากสินค้าไอทีของบริษัทได้รับการตอบรับจากลูกค้าอย่างต่อเนื่อง
โดยเฉพาะสินค้าในกลุ่มโทรศัพท์เคลื่อนที่  iPhone SE ที่ได้รับการตอบรับจากลูกค้าเป็นจำนวนมาก ทำให้สินค้าที่มีอยู่ไม่พอขาย แม้ปัจจุบัน COM7 จะสามารถซื้อสินค้าได้โดยตรงจาก Apple แล้ว ซึ่งจะทำให้บริษัทสามารถซื้อสินค้าได้เพิ่มขึ้นและกำไรสูงขึ้น ก็เป็นอีกปัจจัยสนับสนุนผลการดำเนินงานที่ผ่าน มาให้เติบโต และมั่นใจจะดีต่อเนื่องในช่วงครึ่งปีหลัง
ทั้งนี้ ยืนยันเป้าหมายรายได้ทั้งปีที่วางไว้แตะ 1.7 หมื่นล้านบาท เติบโต 15% จาก 1.5 หมื่นล้านบาทในปีก่อน
นอกจากนี้ บริษัทได้มุ่งเน้นทำการตลาดร่วมกับค่ายมือถือในการขายเครื่องพ่วงซิมอย่างจริงจัง โดยเริ่มในเดือนพฤษภาคมจนถึงสิ้นเดือนมิถุนายน ที่ผ่านมา เพียงแค่ 2 เดือน บริษัทมียอดเปิดเบอร์มือถืออยู่ที่ 2 หมื่นเบอร์เรียบร้อยแล้ว และมั่นใจใน 1 ปีนี้จะเปิดเบอร์ได้ 1 แสนเบอร์ตามเป้าหมายที่วางไว้
สำหรับแผนการขยายสาขาใหม่ในปีนี้ COM7 ตั้งเป้าขยายเพิ่มอีก 40 สาขา จากสิ้นปี 58 มี 285 สาขาครอบคลุมทั่วประเทศ โดยในช่วงครึ่งปีแรกเปิดสาขาใหม่ไปแล้ว 15 สาขา และมั่นใจครึ่งปีหลังจะสามารถทยอยเปิดอีก 25 สาขา ได้ตามเป้าหมายที่วางไว้ 